Hemsereka KCD’yî û parlamentera HDP’yî ya Colemêrgî Leyla Guvene ke seba qedîyayîşê tecrîdkerdişê Rayberê Şarê Kurdî Abdullah Ocalanî kewte grevê vêşanîye û bi vengdayîşê Ocalanî roja 200’ine de peynî ro xoverdayîşê xo yê grevê vêşanîye rê arde, dimayê tedawîye ra dest bi xebatanê xo yê sîyasîyan kerd.
Guvene sere de 10’ê Temmuze de Cimatê Pêroyî yê Meclîsî de sond wend û dest bi xebata parlamentoyî kerd. Dima ra amî Amed û serrêk û nîm ra dima verê xo da KCD’yî.
Guvene endamanê Dîwanê Hemserekîya KCD’yî dir pêvînayîş kerd, derheqê xebatanê KCD’yî de hayîdarîyî girewtî û dima ra zî dest bi xebata sazîye kerd.
Serdanê Keyeyan
Çarçewaya xebata xo de Guvene do sere de şiro serê gore Zulkuf Gezenî ke hemverê tecrîdî de çalakîya fedaîye kerde û dima ra zî şiro serdana keyeyê ê.
Guvene do bi dore serdana keyeyanê fedaîyan Ayten Beçete, Zehra Saglame, Medya Çinare, Yonca Akici, Sîraç Yukseke û Mahsûm Pamayî bikero.
Guvene do dima ra zî şiro serdana keyeyê Şenyaşarî ke xeylî ferdê înan hetê merdimanê parlamenterê AKP’yijî Îbrahîm Halîl Yildizî ra ameybî qetilkerdene.
Tewr peynî de zî do şiro serdana keyeyê parlamentero verên ê HDP’yî yê Riha Îbrahîm Ayhanî ke Hewlêr de cuya xo vînî kerdebî.
